壽曹大博以東憲臺治新築亭館扁榜寄意 垂光亭
作者：程公許
朝代：宋

paragraphs: 蔚藍水中天，岧嶢千萬重。
樓觀聳烟霞，光景浮星虹。
天上老仙伯，萬劫冰雪容。
笑下金華山，長歌唳霜鴻。
一去五百年，山頭忽重逢。
身衣直指繡，神超蓬海東。
摇蕩瓊臺光，拍浮玻瓈鍾。
瓊臺縱可樂，虞庭渴夔龍。
丹鳳銜詔來，入侍甘泉宮。